
ELKÜLÖNÍTETT LOCSOLÁSI CÉLÚ MELLÉKMÉRŐK 
FELSZERELÉSE TÁJÉKOZTATÓ 

A 2011. évi CCIX. törvény egyes rendelkezéseinek végrehajtására kiadott 58/2013. (II.27.) Korm. Rendelet (továbbiakban Rendelet) lehetőséget biztosít a locsolási vízhasználat elkülönített mérésére. Az e célra létesített mérőhelyen vételezett víz kizárólag locsolási célra használható fel. Az így mért vízmennyiség után a szolgáltató nem számít fel csatornadíjat. Ebben a tájékoztatóban az elkülönített locsolási vízmérő létesítésével kapcsolatos legfontosabb tudnivalókról tájékoztatjuk. 
Az ügyintézés menetének rövid áttekintése
Szaktervezői jogosultsággal rendelkező tervezővel készített tervet kell benyújtania Társaságunk postai címére, majd az engedélyezett tervnek megfelelően ki kell alakíttatni a locsolóvíz-mérőhelyet. Ezt követően időpont egyeztetés után munkatársaink kimennek a helyszínre, és leplombálják a locsolási vízmérőt. A plombálás díját az erről készített számla kézhezvételét követően kérjük kiegyenlíteni. A részletes ügymenetről az alábbiakban olvashat. 

1. Tervengedélyezés
Szaktervezői jogosultsággal rendelkező tervező által készített tervdokumentációt kell engedélyezésre benyújtania 3 példányban. Amennyiben az engedélyezési dokumentáció pdf formátumban, elektronikusan is benyújtásra kerül az engedelyezes@drv.hu címre, úgy elegendő a tervet 2 nyomtatott példányban benyújtani.
A tervengedélyeztetést a kitöltött „Tervengedélyezés megrendelő formanyomtatvány” benyújtásával kezdeményezheti, melyhez a következő dokumentumokat kell csatolnia:
· Műszaki leírás
· Részletes helyszínrajz
· Vízmérőakna gépészeti terve (meglévő, tervezett)
· Vízmérőakna építési terve
· Kitöltött „Felhasználói igénybejelentés a locsolási kedvezmény igényléséhez” nyomtatvány

Alapelvek a locsolási vízmérő felszerelésével kapcsolatban:
Locsolási célú vízfelhasználás mérése céljából ivóvíz-bekötővezetékre telepített kizárólag közterületi locsolási bekötési vízmérő vagy ivóvíz-bekötővezetékre telepített ikermérő vagy a bekötési vízmérőt követő házi ivóvízhálózatra telepített mellékvízmérő helyezhető el.
A locsolási célú vízmérő engedélyezésének feltétele, hogy a felhasználási hely szennyvízbekötéssel és szennyvízelvezetésre vonatkozó közszolgáltatási szerződéssel rendelkezzen.
Amennyiben a locsolási vízmérő beépítése egy tervben kerül benyújtásra az új ivóvíz- és szennyvízbekötéssel, a locsolási vízmérő átvételét csak a szennyvízbekötés üzembe helyezése után kezdeményezheti a felhasználó.

Locsolási célú vízmérő mellékmérőként történő engedélyezésének feltétele:
Azon felhasználási helyeken, ahol a bekötési vízmérő aknájának állaga, mérete, illetve, a meglévő szerelvények beépítése lehetővé teszi, ott a locsolási vízmérőt lehetőség szerint ebben a vízmérőaknában kell elhelyezni. Amennyiben a fentiekben leírt lehetőség nem biztosított, úgy a locsolási vízmérő az alábbiak szerint szerelhető fel:
· kerti csapra
· kerti csap mellett 1 m-en belül elhelyezett – a bekötési vízmérő elhelyezésére szolgáló aknával azonos műszaki előírások szerint megépített –aknában
· automata öntözőberendezés gépészeti szerelvényaknájában

Locsolási vízmérő nem helyezhető el épületen belül.

Ivóvíz bekötő vezetékre telepített kizárólag közterületi locsolási bekötési vízmérő: 
Az új ivóvízbekötés kiépítése, bekötés áthelyezése tájékoztatóban leírtak szerint kell eljárni.

Locsolási vízmérő főmérőként történő elhelyezése:
A bekötési vízmérő ikresítésével azonos beépítési előírások vonatkoznak rá, és az erre kiadott tájékoztatóban leírtak szerint kell eljárni

A fentiek szerint összeállított dokumentációt postai úton kell eljuttatni a DRV Zrt. postacímére. 

A benyújtott megrendelésre a DRV Zrt. a jogszabályban meghatározott határidőn belül, írásban adja meg engedélyét. Ha a terv nem felel meg az előírásoknak formai vagy műszaki okokból, úgy Társaságunk az engedély megadását a terv kiegészítéséhez kötheti. 
Tervengedélyezés díját a DRV Zrt. mindenkor hatályos árnyilvántartása tartalmazza, melyet honlapunkon, és személyes ügyfélszolgálati irodáinkban is megtekinthet.
A tervdokumentáció jóváhagyását követően a számlát a Tervengedélyezés megrendelő formanyomtatványon megadott számlázási címre küldjük, melyet utólag a számlán feltüntetett határidőig kell rendezni.
Amennyiben egy átutalással több számlát egyenlít ki, a pontos könyvelés érdekében várjuk utalásrészletező levelét a szamlazokvk@nusz-zrt.hu e-mail címen.
A fizetendő összeget tartalmazó számla esetében kérjük, hogy a számla sorszámára szíveskedjen hivatkozni az átutalás közlemény rovatában.

2. Időpont egyeztetés, locsolási célú mellékvízmérő plombálása, és nyilvántartásba vétele
Az engedélyezett terv alapján ki kell alakíttatni a locsolóvíz-mérőhelyet, ahová fel kell szereltetni a locsolóvíz mérőt.
A locsolási célú mellékvízmérő átvételének feltétele a víziközmű-fejlesztési hozzájárulás fizetésére kötelezett nem lakossági felhasználó esetén a hozzájárulás megfizetése és a megfizetés víziközmű-szolgáltató felé történő igazolása. 
Ebben az esetben a víziközmű-fejlesztési hozzájárulásra vonatkozó megállapodás egy aláírt példányát valamint az abban megállapított hozzájárulás összegének befizetéséről szóló igazolást Társaságunk részére szíveskedjen eljuttatni faxon, e-mailben, postai úton vagy személyesen, bármelyik Ügyfélszolgálati irodánkba vagy Információs Pontunkra.
A jóváhagyó levelünk mellékleteként megküldjük a számlázási adategyeztető nyomtatványunkat, amelyet szíveskedjen kitölteni és ügyfélszolgálatunk bármely elérhetőségére visszaküldeni.
Ezt követően egyeztesse le a locsolási vízmérő plombálásnak időpontját a DRV Zrt. területileg illetékes üzemvezetőségének telefonszámán a mérőbeépítést jóváhagyó levelünkben megadott telefonszámon. 
Meghatalmazás: amennyiben a munkavégzésünk időpontjában nem tud személyesen az ingatlanon tartózkodni kérjük, hogy a képviseletében eljáró személynek írásos meghatalmazást biztosítson. Meghatalmazás nyomtatvány letölthető honlapunkon (www.drv.hu) az online ügyfélszolgálat menüpontban.
Munkatársaink a megbeszélt időpontban kimennek a helyszínre és leplombálják locsolási célú mellékvízmérőjét. A vízmérő hitelesítési bizonyítványát munkatársaink részére a helyszínen át kell adni! A locsolási vízmérő adatait a plombálással egy időben bizonylaton dokumentálják, ami alapján a vízmérőt nyilvántartásba vesszük informatikai rendszerünkben. A locsolási vízmérőn mért fogyasztás után a Szolgáltató csak ivóvíz-használati díjat számít fel. 
Locsolási célú mellékvízmérő átvételének díját a DRV Zrt. mindenkor hatályos árnyilvántartása tartalmazza, melyet honlapunkon, és személyes ügyfélszolgálati irodáinkban is megtekinthet.
A locsolási célú mellékvízmérő átvételét követően a számlát a megadott számlázási címre küldjük, melyet utólag a számlán feltüntetett határidőig kell rendezni.

Amennyiben egy átutalással több számlát egyenlít ki, a pontos könyvelés érdekében várjuk utalásrészletező levelét a szamlazokvk@nusz-zrt.hu e-mail címen.
A fizetendő összeget tartalmazó számla esetében kérjük, hogy a számla sorszámára szíveskedjen hivatkozni az átutalás közlemény rovatában.

